สปส.ยันเงินกองทุน2แสนล้าน ซื้อพันธบัตรลงทุนบิ๊กโปรเจกต์
สปส. ย้ำใช้ 2 แสนล้านลงทุนพันธบัตรรัฐบาล หลักทรัพย์ที่มั่นคงสูงสุด&nbsp;
10 มิ.ย. 2558

สปส. ย้ำใช้ 2 แสนล้านลงทุนพันธบัตรรัฐบาล หลักทรัพย์ที่มั่นคงสูงสุด  
นายวิน พรหมแพทย์ รองโฆษกสำนักงานประกันสังคม (สปส.) เปิดเผยว่า ในปี 2558 สปส.มีเงินที่จะต้องนำไปลงทุนจำนวน 4 แสนล้านบาท มากกว่าปีที่ผ่านมา โดยคาดว่าครึ่งหนึ่งมีแหล่งทุนที่รองรับได้ แต่อีกครึ่งหนึ่ง หรือ 2 แสนล้านบาทน่าจะมีปัญหาขาดแคลนแหล่งลงทุน คณะกรรมการประกันสังคมจึงมีมติให้ปลัดกระทรวงแรงงานหารือกับกระทรวงการคลัง เพื่อสอบถามความเป็นไปได้ที่รัฐบาลจะออกพันธบัตรมากขึ้น เพราะถือเป็นแหล่งลงทุนที่มีความมั่นคงสูงสุด
ทั้งนี้ จากการหารือพบว่า รัฐบาลมีนโยบายที่จะออกพันธบัตรมากขึ้นอยู่แล้ว เพื่อระดมเงินไปใช้ในโครงสร้างพื้นฐาน อาทิ ทางด่วน ถนนวงแหวน รถไฟทางคู่ รถไฟฟ้าใต้ดิน ท่าเรือน้ำลึก ที่อยู่ในระหว่างดำเนินการ ซึ่งหากสามารถลงทุนในพันธบัตรรัฐบาลนี้ได้ ก็จะเป็นประโยชน์ทั้งสองฝ่าย คือ รัฐบาลไทยไม่ต้องกู้เงินจากต่างประเทศ ซึ่งจะทำให้สูญเสียเงินตราต่างประเทศ ขณะที่กองทุนประกันสังคมมีพันธบัตรให้เลือกลงทุนมากขึ้น
นอกจากนี้ ในทางปฏิบัติ รัฐบาลจะไม่ออกพันธบัตรพร้อมกันจำนวนมาก แต่จะใช้วิธีทยอยเปิดประมูล อาจจะเดือนละ 1-2 หมื่นล้านบาท สปส.ก็จะเข้าไปประมูลร่วมกับกองทุนและนักลงทุนรายอื่น โดยทุกครั้งที่เข้าประมูล จะมีการพิจารณาอัตราดอกเบี้ย อายุพันธบัตร ความคุ้มค่าของผลตอบแทน ฯลฯ ตามปกติ
“ในประเทศไทย พันธบัตรรัฐบาลจัดเป็นหลักทรัพย์ที่มีความมั่นคงสูงสุด หมายถึง ลงทุนไป 100 บาท จะได้เงินต้นคืน 100 บาท พร้อมดอกเบี้ย เพราะรัฐบาลคุ้มครอง 100% ขณะที่เงินฝากธนาคารได้รับความคุ้มครองไม่เกิน 50 ล้านบาทแรก ดังนั้น พันธบัตรรัฐบาลจึงมีความมั่นคงมากกว่าเงินฝากธนาคาร ทั้งนี้ พันธบัตรรัฐบาลอายุ 10 ปีขึ้นไป ให้ผลตอบแทน 3.0-4.0% ต่อปี ในขณะที่เงินฝากให้ดอกเบี้ยสูงสุดไม่เกิน 1.75%” นายวิน กล่าว
ปัจจุบัน กองทุนประกันสังคมมีเงินลงทุนกว่า 1.28 ล้านล้านบาท เกือบทั้งหมดเป็นเงินออมของผู้ประกันตน 12 ล้านคนที่จัดเก็บไว้รอจ่ายคืนไปเป็นบำเหน็จหรือบำนาญเมื่อเจ้าของเงินเกษียณ โดยเงินลงทุนจำนวนนี้ประกอบด้วย เงินต้น 9 แสนล้านบาท ซึ่งเป็นเงินที่นายจ้าง ลูกจ้าง และรัฐบาล สมทบเข้ากองทุน อีก 3.8 แสนล้านบาท เป็นดอกผลสะสมที่ได้จากการนำเงินไปลงทุน